ซิตี้กรุ๊ปขย่มซ้ำหุ้น‘PTTEP’
ลดราคาเหลือ135บ.หลังศก.ดิ่ง&#8216;อนนต์&#8217;เข้าซื้อหุ้นชี้ธุรกิจมั่นคง
29 ก.ย. 2554

ลดราคาเหลือ135บ.หลังศก.ดิ่ง‘อนนต์’เข้าซื้อหุ้นชี้ธุรกิจมั่นคง
ซิตี้กรุ๊ป ซ้ำหุ้น PTTEP ประกาศลดราคาเป้าหมายเหลือแค่ 135 บาท หลังราคาน้ำมันดิ่ง “อนนต์” ชี้ไม่กังวลพื้นฐานยังแกร่ง 
นักวิเคราะห์ซิตี้กรุ๊ปลดราคาเป้าหมายหุ้นบริษัท ปตท.สำรวจและผลิตปิโตรเลียม (PTTEP) จาก 170 บาท เหลือ 135 บาท หรือสัดส่วนราคาต่อกำไร (พี/อี) ปี 2555 ที่ 10 เท่า และยังคงแนะนำขาย ภายใต้การประมาณการแนวโน้มราคาน้ำมันดิบเบรนต์ในปีหน้าจะอยู่ที่ 86 เหรียญสหรัฐต่อบาร์เรล
ทั้งนี้ คาดว่าโครงการเวียดนาม 161 มอนทารา และบงกชใต้ จะทำให้ปริมาณขายปี 2555 เติบโต 22% ราคาซื้อขายที่ 146 บาท ปัจจุบันเท่ากับ พี/อี หุ้น PTTEP ปีนี้ที่ 10 เท่า หรือเทียบเท่าราคาน้ำมันดิบเบรนต์ที่ 106 เหรียญสหรัฐต่อบาร์เรล และราคา 86 เหรียญสหรัฐต่อบาร์เรลในปีนี้และปีหน้า นอกจากนั้น พี/อี ดังกล่าวยังนับว่าสูงกว่า พี/อี ปี 2551 ถึง 25% 
อย่างไรก็ตาม หุ้นในกลุ่ม ปตท. (PTT) ที่ถูกบริษัทหลักทรัพย์ต่างประเทศปรับตัวราคาเป้าหมายลงนั้น PTTEP ถือเป็นบริษัทที่ 2 แล้ว เพราะก่อนหน้าโกลด์แมน แซคส์ ได้หั่นราคาเป้าหมายของบริษัท ไทยออยล์ (TOP) ลงมาเหลือแค่ 51 บาท จาก 65 บาท และคงคำแนะนำ “ขาย” เพราะได้ลดประมาณการกำไรปี 2555–2556 ลงจากประมาณการเดิม 4% และ 23% ตามลำดับ ทำให้กำไรปี 2554 จะลดลง 39% จากปีก่อน เหลือ 1.15 หมื่นล้านบาท โดยกำไรสุทธิของปีนี้ได้ผ่านจุดสูงสุดไปแล้วในช่วงครึ่งแรกของปี 2554
โกลด์แมน แซคส์ คาดการณ์ว่าแนวโน้มการชะลอตัวลงของเศรษฐกิจส่งผลให้คาดว่าการใช้กำลังการผลิตของโรงกลั่นจะลดลง จึงปรับลดสมมติฐานค่าการกลั่นปี 2555 ลงเหลือ 9.8 เหรียญสหรัฐต่อบาร์เรล จากเดิมคาด 12 เหรียญสหรัฐต่อบาร์เรล และปรับลดสมมติฐานราคาพาราไซลีน (PX) ลง 
นายอนนต์ สิริแสงทักษิณ ประธานเจ้าหน้าที่บริหาร PTTEP กล่าวว่า ปัจจัยเสี่ยงทางเศรษฐกิจที่กังวลว่าโลกจะถดถอยนั้น ทำให้วันนี้หุ้นทุกตัวจะต้องกลับไปดูพื้นฐานใหม่กันหมด ไม่เฉพาะหุ้นพลังงานเท่านั้น แต่ในส่วนของ PTTEP นั้นยังเชื่อมั่นว่าจะสามารถเติบโตได้ต่อเนื่อง และตามแผนจะต้องโตได้เฉลี่ยปีละ 4%
“ตอนนี้ทุกคนกังวลว่าเศรษฐกิจโลกถดถอยจะทำให้ความต้องการใช้น้ำมันลดลง จึงทำให้มีการหั่นราคาประมาณการน้ำมันลง แต่ก็ไม่คิดว่าจะลดลงมาก เพราะปริมาณน้ำมันก็มีจำกัด หรือไม่ได้อยู่ในภาวะล้นตลาดแต่อย่างใด และการปรับตัวราคาลงนั้นก็เกิดขึ้นในโบรกเกอร์ 12 เจ้าเท่านั้น และโบรกเกอร์ส่วนใหญ่ยังเชียร์ให้ซื้อหุ้นอยู่” นายอนนต์ กล่าว
สำหรับราคาหุ้น PTTEP ที่ลดลง ส่วนหนึ่งมาจากแรงขายของนักลงทุนต่างชาติที่ถือหุ้นของบริษัท เมื่อไม่แน่ใจเรื่องเศรษฐกิจโลกก็มีการปรับพอร์ตการลงทุนเกิดขึ้น ซึ่งเป็นเรื่องปกติของการลงทุน
“ผมเข้าซื้อหุ้น PTTEP ต่อเนื่องในช่วงที่ราคาดิ่งลง ส่วนหนึ่งถือเป็นการออม และมั่นใจในพื้นฐานของกิจการของบริษัทว่ายังสามารถที่จะเติบโตได้ดี” นายอนนต์ กล่าว